Nordjyllands Politi efterlyser den 70-årige Per Jørgensen fra Brønderslev. Per Jørgensen, der er spastisk lammet, plejer jævnligt at være i kontakt med sin familie, men de har ikke hørt fra ham i fem dage. Hans nabo, der har en nøgle til Per Jørgensens hjem, har heller ikke set ham i flere dage. Nordjyllands Politi formoder, at manden er cyklet ud til et område ved Stadevej øst for Brønderslev og her leder de i øjeblikket med hunde efter både Per Jørgensen og hans cykel. Politiet ved ikke hvordan Per Jørgensen er klædt, men beskriver ham som 170-175 centimeter høj, slank til almindelig af bygning og med gråt hår og gråt fuldskæg. Og så er han altså spastisk lammet og kører på en damecykel. Selvom Per Jørgensen har en spastisk lammelse, er det ikk umiddelbart til at se på hans gang. Henvendelser om hvor Per Jørgensen har befundet sig eller om hvor han kan befinde sig nu kan gives til Nordjyllands Politi på telefon 114.

Referat:
Nordjyllands Politi leder i øjeblikket efter en 70-årig mand i et område øst for Brønderslev.